Espai Jove Alboraia i la ONGD Paz y Desarrollo llancen el pòdcast "Veus sostenibles: De València a Bolívia"
12 de desembre de 2024

Espai Jove Alboraia i la ONGD Paz i Desarrollo han llançat "Veus sostenibles: De València a Bolívia", un pòdcast que combina veus, reflexions i testimoniatges per a abordar temes essencials com l'alimentació saludable, la sostenibilitat ambiental i el canvi climàtic. Aquest projecte, desenvolupat en col·laboració amb joves de l'Espai Jove Alboraia com a part de l'Escola d'Estiu realitzada al juliol de 2024, s'emmarca dins del projecte "Enfortiment de la cadena de valor solidària del cereal, com a alternativa per a la reactivació econòmica i garantia de la seguretat alimentària de les famílies indígenes del Ayllu Yura, Potosí, Bolívia", finançat per la Generalitat Valenciana.

Un procés participatiu i reflexiu

El pòdcast, inspirat en entrevistes realitzades a Bolívia amb famílies quítxues del Ayllu Yura, reflecteix el treball col·lectiu i la reflexió crítica de més de 30 adolescents de l'Espai Jove Alboraia. Durant el procés, les i els joves van participar en diverses sessions que van combinar aprenentatge teòric amb pràctica creativa.

En la primera sessió, es van abordar temes fonamentals com la relació entre l'alimentació i la salut, les implicacions de les decisions de consum en el canvi climàtic i la importància de donar suport a sistemes de producció que respecten la sobirania alimentària. Aquesta anàlisi els va permetre connectar les seues accions quotidianes amb desafiaments globals.

Posteriorment, les i els participants van treballar en el contingut del pòdcast, identificant els missatges clau i aportant les seues pròpies reflexions sobre els temes tractats. En la sessió final, van gravar les seues veus i punts de vista, tancant així un procés que no sols els va permetre comprendre realitats llunyanes, sinó també convertir-se en agents de transformació social.

El pòdcast: Una eina per a la transformació social

"Veus sostenibles" es presenta com una eina de comunicació que fomenta l'empatia i el compromís social, abordant temes globals des d'una perspectiva local. A través de tres episodis, combina testimoniatges de comunitats indígenes de Bolívia i les reflexions dels joves valencians. Reflexions finals d'estudiants bolivians i valencians sobre com contribuir a un futur més sostenible i just.

Un projecte global amb impacte local

Aquest projecte forma part d'un esforç major per millorar la qualitat de vida de 755 famílies indígenes quítxues a Bolívia, promovent sistemes de producció resilients i sostenibles, alineats amb els Objectius de Desenvolupament Sostenible (ODS). A través del pòdcast, la ONGD mostra com les veus locals poden amplificar missatges globals, generant empatia i acció.